गोदानदिल्ली , 26 आगस्ट : इन्जिनियारिं आयदायाव हाबजेन्नाय जइन्ट इन्ट्रेन्स इक्जाम सुंदयै जेइइनि मेन्स आरो मेडिकेल आयदायाव हाबजेन्नायनि थाखाय जानो गोनां नेसनेल इलिजिबेलेटि काम इन्ट्रेन्स टेस्ट सुंदयै एनइइटि आन्जादखौ दोन्थ'नो थाखाय माखासे फरायसाजों लोगोसे बेरेखा राजखान्थि हान्जायाबो दाबि खालामदों । नाथाय नेसनेल टेस्टिं एजेन्सि सुंदयै एनटिएआ दाबि देखांनायखौ नेवसिगारनानै थि समावनो बे मोननै आन्जादखौ खुंनो थाखाय थि खालामनाय जाबाय । एनटिएआ रोखा फोसावनाय बायदिब्ला सुप्रिम कर्टनि होनाय बिथोननि उनाव आन्जाद टुंगोननि सायाव जेबो हेथा - हेंसि जायाखै । अदेबानि मोननै आन्जादखौ थि समावनो खुनाय जागोन । दासान्दि एनटिएआ एनइइटि आन्जादनि थाखाय आर जलाइखौ फोसावनाय जाबाय । फोसावनायनि 4 घन्टानि उनावनो 5 लाखनिखुइबो बांसिन फरायसाफोरा आर'ज लाइखौ डाउनलड खालामदों होन्नानै मिथिनो मोन्दों । आन्जादखौ दोन्थ'नो थाखाय दाबि खालामग्रा फरायसाफोरा मोनसे हान्जा दाफॅनायबो जादों । बे हान्जाखौ कंग्रेस आरो गबन बेरेखा राजखान्थि हान्जाया हेफाजाब होदों । कंग्रेसनि दैदेनगिरि राहुल गान्धीया बुधबारखालि टुइटारनि गेजेरजों सरकारखौ थोंजोडै इसारा होनानै बुङोदि , दाबि खालामनाय फरायसा आफादजों गोनांथारै सावरायना जेंनाखौ समादान खालामनांगौ । बेनि सिगां महाराष्ट्र , उरिष्या , सोनाब बंग' आरो दिल्ली बायदि राइज्योफोरावबो आन्जादखौ दोन्थ'नो थाखाय दाबि खालामखांबाय । दासान्दि हादतनि मोन 7 राइज्योफोरनि गिबि मन्थ्रिया बे थांखिनि सायाव बिजिरफिन्नो थाखाय माननि सुप्रिम कर्टयाव गसर थिसन्दों । फारसेथिं सोलोंथाय बिफाननि सुलुङा फोरमायनाय बायदिब्ला जायफोर सुबुंफोरा आन्जादखौ दोन्थ'नायनि दाबि खालामदों बिसोरो गावआरि सोलोंथाय फसंथानखौ मुलाम्फा होनो थाखायसो हास्थायदों । मख'नो गोनांदि , एनटिएआ थांखि आजावना लानाय बायदियै सोलिफु बोसोरनि फैगौ 1 निफ्राय 6 सेप्तेम्बरखालि जेइइ मेन्स आन्जादखौ खुंनाय जागोन आरो एनइइटि आन्जादखौ फैगौ 13 सेप्तेम्बरखालि खूनायनि थांखि लादों । एनटिएनि बिबानगिरिया बुङोदि , करना भाइरासनि जाहोनाव फरायसानि हास्थायनाय आरो थासारिखौ नोजोर होनानै बे मोन 2 आन्जादखौ 2 थि खेब दोन्थ'नाय जाबाय । 
जेइइ आरो एनइइटि आन्जादखौ थि समावनो खुंगोनः एनटिए